ai4bharat/Pralekha huggingface dataset:
கலாசாரத்துறை அமைச்சகம்
மத்திய கலாச்சாரம் மற்றும் சுற்றுலா அமைச்சர் திரு ஜி கிஷண் ரெட்டி மற்றும் கலாச்சாரம் இணை அமைச்சர் திருமதி மீனாட்சி லேகி தேசிய ஆவண காப்பகத்தை பார்வையிட்டனர்
மத்திய கலாச்சாரம் மற்றும் சுற்றுலா அமைச்சர் திரு ஜி கிஷண் ரெட்டி, கலாச்சாரம் இணை அமைச்சர் திருமதி மீனாட்சி லேகியுடன் இணைந்து புதுதில்லியில் உள்ள ஜன்பத்தில் செயல்பட்டு வரும் தேசிய ஆவண காப்பகத்தை பார்வையிட்டு, ஆவண மேலாண்மை, பாதுகாப்பு மற்றும் டிஜிட்டல் மயம் நடவடிக்கைகள் குறித்து ஆய்வு செய்தார்.
கலாச்சார அமைச்சகத்தின் செயலாளர் திரு ராகவேந்திர சிங், தேசிய ஆவண காப்பகத்தின் தலைமை இயக்குநர் திரு சந்தன் சின்ஹா உள்ளிட்ட அதிகாரிகள் உடனிருந்தனர்.
ஆய்வு அறை, பழைய பொருட்கள் சேமிப்பு அறை, பாதுகாப்பு அறை, ஆவண காப்பகத்தின் பழைய கட்டிடம் ஆகியவற்றை பார்வையிட்ட அமைச்சர், இந்தியாவின் சிறப்பான வரலாறு மற்றும் கலாச்சாரத்தை பறைசாற்றும் நாட்டின் பழைய ஆவணங்களில் வளமிக்க மற்றும் விரிவான சேகரிப்பை காணும் வாய்ப்பு தமக்கு கிடைத்துள்ளதாக கூறினார்.
உலகத்தின் மிகப்பெரிய மற்றும் மதிப்பு மிகுந்த ஆவண காப்பகங்களில் ஒன்றாக தேசிய ஆவண காப்பகம் திகழ்வதாகவும், 800 மில்லியன் பக்கங்கள், 5.7 மில்லியன் கோப்புகள், 1.2 லட்சம் வரைபடங்கள் உள்ளிட்டவற்றை தேசிய ஆவண காப்பகம் தன்னகத்தே கொண்டிருப்பதாக கூறியதோடு, எதிர்கால சந்ததியினருக்காக இவற்றை பாதுகாப்பது அவசியம் என்றார்.
அமிர்த மகோத்சவத்தை முன்னிட்டு, சுதந்திர போராட்ட வீரர்களின் வாழ்க்கை, போராட்டம் குறித்த ஆவணங்களை முன்னுரிமை அடிப்படையில் டிஜிட்டல்மயமாக்குவதற்கான திட்டம் இருக்கிறதென்றும், இதன் மூலம் நமது நாட்டின் சுதந்திர போராட்டத்திற்காக செய்யப்பட்ட தியாகங்கள் குறித்து வருங்கால சந்ததியினர் தெரிந்து கொள்வார்கள் என்றும் அமைச்சர் மேலும் கூறினார்.
செய்தியாளர்களிடம் பேசிய அமைச்சர், தேசிய ஆவணங்களின் பாதுகாவலராக உள்ள அரசு, மத்திய விஸ்டா திட்டத்தின் மறுஉருவாக்கத்தின் போது அவற்றின் முழு பாதுகாப்பை உறுதி செய்யும் என்று தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1734831
----
(Visitor Counter : 193
பழங்குடியினர் நலத்துறை அமைச்சகம்
‘பழங்குடியினரின் கலாச்சாரம், உணவு பழக்கம் மற்றும் வர்த்தகத்தை கொண்டாடடும் விழா’ என்ற பெயரில் 15 நாட்கள் நடக்க உள்ள பழங்குடியின மக்களின் ஆடி மஹோத்சவை துணை ஜனாதிபதி தொடங்கி வைக்க உள்ளார்.
பழங்குடியினர் விழா தொடக்க நிகழ்ச்சியில், மத்திய பழங்குடியினர் விவகாரத்துறை அமைச்சர் திரு.ஜூயல் ஓரம் தலைமை தாங்க உள்ளார்.
இந்த விழாவில் பழங்குடியினரின் கைவினைப் பொருட்கள், கலை, ஓவியங்கள், ஆடைகள், ஆபரணங்கள் உள்ளிட்டவற்றை 200 ஸ்டால்கள் மூலம் கண்காட்சிப்படுத்துவதாகவும், விற்பனை செய்வதாகவும் அமையும்.
25 மாநிலங்களில் இருந்து 750 பழங்குடியின கலைஞர்கள் இந்த விழாவில் கலந்து கொள்கின்றனர்.
16 நவம்பர் 2017ல் புதுடெல்லி, தில்லி ஹாத்தில், ‘பழங்குடியினரின் கலாச்சாரம், உணவு பழக்கம் மற்றும் வர்த்தகத்தை கொண்டாடடும் விழா’ என்ற பெயரில் 15 நாட்கள் நடக்க உள்ள பழங்குடியின மக்களின் ஆடி மஹோத்சவை துணை ஜனாதிபதி தொடங்கி வைக்க உள்ளார். இதன் தொடக்க விழாவில், மத்திய பழங்குடியினர் விவகாரத்துறை அமைச்சர் திரு.ஜூயல் ஓரம் தலைமை தாங்க உள்ளார். மத்திய பழங்குடியினர் விவகாரத்துறை இணையமைச்சர்கள் திரு.ஜஸ்வந்த்சிங் சுமன்பாய் பாபோர் மற்றும் திரு.சுதர்சன் பகத் ஆகியோர் இவ்விழாவில் கலந்து கொள்கின்றனர். மத்திய பழங்குடியினர் விவகாரத்துறை அமைச்சகத்தின் செயலாளர் செல்வி. லீனா நாயர், டிஆர்ஐஎப்இடி நிர்வாக இயக்குநர் திரு. பிரவீர் கிருஷ்ணா மற்றும் உயர் அதிகாரிகள் உள்ளிட்டோரும் இந்த நிகழ்ச்சியில் கலந்து கொள்கின்றனர்.
25 மாநிலங்களில் இருந்து 750 பழங்குடியின கலைஞர்கள் இந்த விழாவில் கலந்து கொள்கின்றனர். ஆடி மஹோத்சவை டெல்லி முழுவதும் நான்கு இடங்களில் கொண்டாடப்பட உள்ளது. அதன் விவரம் மற்றும் நடக்கும் இடங்கள் கீழே தரப்பட்டுள்ளது.
தில்லி ஹாத், ஐஎன்ஏ – 16-30 நவம்பர் 2017
தில்லி ஹாத், ஜனக்புரி – 16-19 நவம்பர் 2017
சென்ட்ரல் பார்க், ராஜிவ் சவுக் – 16-17 நவம்பர் 2017
ஹேண்டிகிராப்ட் பவன், பாபா கரக் சிங் மார்க் – 16-19 நவம்பர் 2017.
(Visitor Counter : 65
வணிகம் மற்றும் தொழில்துறை அமைச்சகம்
17வது ஏசியன்-இந்தியா பொருளாதார அமைச்சர்களின் ஆலோசனைக் கூட்டம் நடைபெற்றது
இந்தியாவின் வர்த்தகம் மற்றும் தொழில்கள், ரெயில்வே அமைச்சர் திரு.பியூஷ் கோயல் மற்றும் வியட்நாமின் தொழில் மற்றும் வர்த்தக அமைச்சர் மாண்புமிகு இட்ரான் துவான் ஆன் ஆகிய இருவரும் இணைந்து தலைமையேற்க, 29 ஆகஸ்ட் 2020 அன்று மெய்நிகர் முறையில் 17வது ஏசியன்-இந்தியா பொருளாதார அமைச்சர்களின் ஆலோசனைக் கூட்டம் நடைபெற்றது. இந்தக் கூட்டத்தில் 10 ஏசியின் நாடுகளின் பொருளாதார அமைச்சர்களும் கலந்து கொண்டனர்.
சரக்குகள் குறித்த ஏசியன் இந்திய வர்த்தக ஒப்பந்தத்தை . மீளாய்வு செய்வது குறித்து அமைச்சர்கள் விவாதித்தனர். ஏசியன்-இந்தியா வர்த்தகக் கவுன்சில்  இந்த ஏசியன் இந்திய வர்த்தக ஒப்பந்தத்தை பரஸ்பரப் பலன்களுக்காக மீளாய்வு செய்யவேண்டும் என்று பரிந்துரை செய்திருந்தது.
கலந்துரையாடலைத் தொடங்கி வைத்த திரு கோயல் கட்டற்ற வர்த்தக ஒப்பந்தம் என்பது பரஸ்பரம் அனைவருக்கும் பலன் தரும் வகையிலும் அனைத்துத் தரப்பினருக்கும் இலாபம் தரும் வகையிலும் இருக்கவேண்டும் என்று குறிப்பிட்டார். சரக்கு உற்பத்தியாகும் நாடு குறித்த விதிகளின் ஷரத்துக்களை வலுப்படுத்துதல், கட்டணம் விதிக்க முடியாத தடைகளை நீக்குதல் குறித்து கவனம் செலுத்துதல், சந்தையில் சிறப்பான முறையில் ஈடுபடுவதற்கு உதவுதல் போன்றவை குறித்து திரு கோயல் கருத்துகளைத் தெரிவித்தார். ஏசியன் இந்திய ஒப்பந்தத்தை மீளாய்வு செய்வது என்பது தாமதமாகி வருவதை கவனத்தில் கொண்டுள்ள இந்தியா வருகின்ற நவம்பர் 2020இல் நடைபெறவுள்ள ஏசியன் இந்தியா தலைவர்களின் உச்சி மாநாட்டுக்கு முன்பாகவே ஒப்பந்தத்தைத் திருத்த வேண்டிய நடைமுறைகளை அனைவரும் பங்கேற்று இறுதி செய்ய வேண்டுமென்றும் அமைச்சர் கோயல் கேட்டுக்கொண்டார். மேலும் இந்த ஆண்டின் இறுதிக்குள் முழுமையான மீளாய்வைத் தொடங்கி விட வேண்டுமென்றும் அவர் கேட்டுக் கொண்டார்.
(Visitor Counter : 197
நிதி அமைச்சகம்
பெருந்தொற்றினால் பொருளாதாரத்தில் ஏற்பட்ட தாக்கம், அத்தியாவசிய நிவாரணத்திற்கான அதிக செலவுகளால் வருவாய் வரத்து சரிவு
நாடாளுமன்றத்தின் மக்களவையில் இன்று தமது நிதிநிலை அறிக்கை உரையில் பெருந் தொற்றினால் பொருளாதாரத்தில் ஏற்பட்ட தாக்கம் வருவாய் வரத்தை வெகுவாக சரிந்திருப்பதாக மத்திய நிதி, பெருநிறுவன விவகாரங்கள் அமைச்சர் திருமதி நிர்மலா சீதாராமன் கூறினார். ஏழைகள், பெண்கள் பட்டியலினத்தவர்கள், பழங்குடியினர் போன்ற சமுதாயத்தில் நலிவடைந்த பிரிவினருக்கு வழங்கிய அத்தியாவசிய நிவாரண பொருட்களால் கூடுதல் செலவும் ஏற்பட்டது.
திருத்தியமைக்கப்பட்ட மதிப்பீடுகள் 2020-21:
திருத்தியமைக்கப்பட்ட மதிப்பீடுகள் 2020-21இன் நிதி பற்றாக்குறையால் ஒட்டுமொத்த உள்நாட்டு வளர்ச்சி 9.5 சதவீதமாக இருந்தது என்று நிதியமைச்சர் தெரிவித்தார். அரசு கடன்கள், பலதரப்பு கடன்கள், சிறுசேமிப்பு நிதிகள், குறுகிய கால கடன்கள் போன்றவற்றின் வாயிலாக நிதிஉதவி வழங்கப்பட்டது. கூடுதலாகத் தேவைப்படும் ரூ. 80,000 கோடிக்காக இந்த 2 மாதங்களில் வெளிச்சந்தைகளை அணுகவிருப்பதாக நிதி அமைச்சர் மேலும் கூறினார்.
வரவு செலவு திட்ட மதிப்பீடுகள் 2021-22:
பொருளாதாரத்தை ஊக்குவிப்பதற்காக செலவுகளுக்கான வரவு செலவு திட்ட மதிப்பீடுகள், 2021-22 ஆம் ஆண்டில் ரூ. 34.83 லட்சம் கோடியாக இருக்கும் என்று திருமதி நிர்மலா சீதாராமன் கூறினார். இதில் மூலதன செலவிற்காக ஒதுக்கப்பட்டுள்ள ரூ. 5.54 லட்சம் கோடி, 2020-21 ஆம் ஆண்டின் வரவு செலவு திட்ட மதிப்பீடுகளை விட 34.5 சதவீதம் அதிகமாகும்.
2021-22 ஆம் ஆண்டுக்கான வரவு செலவு திட்ட மதிப்பீடுகளின் நிதி பற்றாக்குறை ஒட்டு மொத்த உள்நாட்டு வளர்ச்சியில் 6.8 சதவீதமாக இருக்கும் என்று எதிர்பார்க்கப்படுகிறது. அடுத்த ஆண்டுக்காக சந்தையில் இருந்து பெறப்படும் மொத்த கடன் தொகை சுமார் ரூ. 12 லட்சம் கோடியாக இருக்கும்.
மாநிலங்களுக்காக கடன்:
15வது நிதி ஆணையத்தின் கருத்தின் அடிப்படையில் 2021-22 ஆம் ஆண்டில் மாநிலத்தின் ஒட்டுமொத்த வளர்ச்சியில் 4 சதவீதத்தை மாநிலங்கள் கடனாகப் பெற அரசு அனுமதி வழங்கியுள்ளதாக திருமதி நிர்மலா சீதாராமன் தெரிவித்தார். இந்த வரம்பில் ஒரு பகுதி மூலதன செலவிற்காக கூடுதலாக செலவு செய்யப்படும். மேலும் நிபந்தனைகளுக்குட்பட்டு மாநில வளர்ச்சியில் 0.5 சதவீத கடன் கூடுதலாக வழங்கப்படும். 15வது நிதி ஆணையத்தின் பரிந்துரையின் படி 2023 24 ஆம் ஆண்டுக்குள் மாநிலங்களின் ஒட்டு மொத்த வளர்ச்சியில் 3 சதவீத நிதி பற்றாக்குறையை மாநிலங்கள் அடைய வேண்டும் என்றும் நிதியமைச்சர் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1693900
(Visitor Counter : 214
வணிகம் மற்றும் தொழில்துறை அமைச்சகம்
இந்தியா-பிரிட்டன் இடையிலான தடையற்ற வர்த்தக ஒப்பந்தம் குறித்த பேச்சுவார்த்தை தொடங்கியது.
மத்திய வர்த்தகம், தொழில், நுகர்வோர் விவகாரம், உணவு, பொதுவிநியோகம் மற்றும் ஜவுளி துறை அமைச்சர் திரு. பியூஷ் கோயல், பிரிட்டன் நாட்டு சர்வதேச வர்த்தகத்துக்கான அமைச்சர் அன்னி –மேரி டிரவெலினுடன், புதுதில்லியில் இன்று தடையற்ற வர்த்தக ஒப்பந்தம் பற்றிய பேச்சுவார்த்தையை தொடங்கினார். இருநாட்டு பிரதமர்கள் திரு. நரேந்திர மோடி, திரு. போரிஸ் ஜான்சன் ஆகியோர் 2021-ம் ஆண்டு முடிவு செய்த இலக்கை எட்டும் வகையிலான இந்த ஒப்பந்தம், 2030-ம் ஆண்டுக்குள் இந்தியா-பிரிட்டன் இடையிலான இருதரப்பு வர்த்தகத்தை இருமடங்காக்க உதவும்.
இந்த நிகழ்ச்சியில் பேசிய திரு. பியூஷ் கோயல், துடிப்பு மிக்க ஜனநாயக நாடுகளான இந்தியாவும், பிரிட்டனும், நமது வரலாறு மற்றும் செழுமைமிக்க கலாச்சாரத்தால் கட்டமைக்கப்பட்ட கூட்டாண்மை கொண்டவை என்றார். பிரிட்டனில் பெருமளவில் உள்ள இந்திய வம்சாவளியினர் இருதரப்பு உறவை விரிவுபடுத்தும் பாலமாக திகழ்வதாக அவர் குறிப்பிட்டார்.
தடையற்ற வர்த்தக ஒப்பந்தம் நிலைத்தன்மை, வெளிப்படைத்தன்மை ஆகியவற்றை ஏற்படுத்தும் என எதிர்பார்க்கப்படுவதாக அமைச்சர் கூறினார்.
இந்தப் பேச்சுவார்த்தை, நமது தோல், ஜவுளி, ஆபரணங்கள், பதப்படுத்தப்பட்ட வேளாண் பொருட்கள் ஏற்றுமதியை அதிகரிக்க உதவும் என்று எதிர்பார்ப்பதாக திரு. கோயல் தெரிவித்தார். இந்தியாவின் 56 கடல்சார் அலகுகளுக்கு பெறப்பட்டுள்ள அங்கீகாரத்தின் மூலம், கடல்சார் பொருட்களின் ஏற்றுமதி பெருமளவு உயர வாய்ப்புள்ளதாக அவர் தெரிவித்தார்.
மருந்து துறையில் பெரும் ஏற்றுமதிக்கான வளம் உள்ளதாக குறிப்பிட்ட அமைச்சர் பல்வேறு துறைகளில் வர்த்தகம் அதிகரிப்பதால், நேர்முக, மறைமுக வேலைவாய்ப்புக்களும் அதிகரிக்கும் என்று கூறினார்.
மேலும் கூடுதல் விவரங்களுக்கு ஆங்கில செய்திக்குறிப்பை காணவும்
பிரதமர் அலுவலகம்
பிரதமர் அருங்காட்சியகத்திற்கு சென்று பார்வையிடுமாறு குடிமக்களுக்கு பிரதமர் வலியுறுத்தல்
பிரதமர் அருங்காட்சியகத்திற்கு சென்று பார்வையிடுமாறு குடிமக்களை பிரதமர் வலியுறுத்தியுள்ளார்.
இது குறித்து மத்திய வடகிழக்குப் பிராந்திய வளர்ச்சி, சுற்றுலா மற்றும் கலாச்சாரத்துறை அமைச்சர் திரு ஜி.கிஷண் ரெட்டியின் ட்விட்டர் பதிவிற்கு பதிலளித்துள்ள பிரதமர், “பிரதமர் அருங்காட்சியகத்தில் உள்ள ஒளி,ஒலி காட்சி பார்வையாளர்களின் அனுபவத்தை இன்னும் மேம்படுத்தும். அங்கு சென்று பாருங்கள்” என்று குறிப்பிட்டுள்ளார்.
பிரதமர் அலுவலகம்
முலாயம் சிங் யாதவின் மறைவுக்கு பிரதமர் அஞ்சலி
முதுபெரும் அரசியல்வாதி திரு.முலாயம் சிங் யாதவின் மறைவுக்கு பிரதமர் திரு.நரேந்திர மோடி இரங்கல் தெரிவித்துள்ளார். திரு.யாதவ் விடாமுயற்சியுடன் மக்களுக்கு தொடர்ந்து சேவை ஆற்றினார் என்றும், ஜேபி. லோக்நாயக் மற்றும் டாக்டர்.லோகியாவின் கொள்கைகளை பரப்புவதில் தனது வாழ்நாளை அர்ப்பணித்தார் என்றும் மோடி குறிப்பிட்டுள்ளார். திரு.யாதவ் பாதுகாப்புத்துறை அமைச்சராக இருந்தபோது வலிமையான இந்தியாவுக்காக உழைத்ததையும் பிரதமர் நினைவு கூர்ந்தார். திரு.யாதவ்-வுடனான தனது நெருங்கிய தொடர்பை நினைவு கூர்ந்த பிரதமர், யாதவின் கருத்துகளை கேட்க தான் எப்போதும் தயாராக இருந்ததாக தெரிவித்துள்ளார். யாதவுடனான தனது சந்திப்புகளின் புகைப்படங்களையும் பகிர்ந்து கொண்டுள்ளார்.
பிரதமர் தனது ட்விட்டரில் தெரிவித்துள்ளதாவது:
“திரு.முலாயம் சிங் யாதவ் ஆளுமை மிகுந்த தலைவர். மக்களின் அடிப்படை பிரச்சினைகளை உணர்ந்த ஒரு சிறந்த தலைவராகவும், பணிவுமிக்க தலைவராகவும் அவர் அறியப்பட்டார். யாதவ் விடாமுயற்சியுடன் மக்களுக்கு தொடர்ந்து சேவை ஆற்றினார். ஜேபி. லோக்நாயக் மற்றும் டாக்டர்.லோகியாவின் கொள்கைகளை பரப்புவதில் தனது வாழ்நாளை அர்ப்பணித்து கொண்டவர்”.
“திரு.முலாயம் சிங் யாதவ், உத்தரப்பிரதேச அரசியலிலும், தேசிய அரசியலிலும் தனித்துவமிக்கவராக திகழ்ந்தார். அவசரநிலை பிரகடன காலத்தில் ஜனநாயகத்தை காப்பதில் முக்கிய வீரராக திகழ்ந்தவர். பாதுகாப்புத்துறை அமைச்சராக இருந்த அவர் வலிமையான இந்தியாவுக்காக பாடுபட்டார். தேசிய நலன்களை மேம்படுத்துவது குறித்து அவர் நாடாளுமன்றத்தில் தொடர்ந்து வலியுறுத்தினார்”.
“நான் முதலமைச்சராக இருந்தபோது பலமுறை திரு.முலாயம் சிங் யாதவை தொடர்பு கொண்டுள்ளேன். அவருடன் நெருங்கிய தொடர்பு கொண்டிருந்ததுடன், அவரது கருத்துகளை கேட்க எப்போதும் ஆவலுடன் இருந்தேன். அவரது மறைவு எனக்கு மிகுந்த வேதனை அளிக்கிறது. அவரது குடும்பத்தாருக்கும், லட்சக்கணக்கான ஆதரவாளர்களுக்கும் எனது ஆழ்ந்த அனுதாபங்கள். ஓம் சாந்தி”.
பிரதமர் அலுவலகம்
பிரகாஷ் பூரப் தினத்தையொட்டி ஸ்ரீ குரு கோவிந்த் சிங் ஜிக்கு பிரதமர் மரியாதை
ஸ்ரீ குரு கோவிந்த் சிங் ஜியின் பிரகாஷ் பூரப் தினத்தையொட்டி பிரதமர் திரு நரேந்திர மோடி மரியாதை செலுத்தியுள்ளார்.
இது குறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது;
" ஸ்ரீ குரு கோவிந்த் சிங் ஜியின் பிரகாஷ் பூரப் புனித தினத்தையொட்டி, நான் அவருக்கு தலைவணங்குகிறேன், மனித குலத்திற்கு சேவை செய்வதில் அவர் ஆற்றிய பங்களிப்பை நினைவு கூர்கிறேன். அவரது ஈடு இணையற்ற தீரம் வரும் காலங்களிலும் மக்களை தொடர்ந்து ஊக்குவிக்கும்."
-----------
(PKV/AG/RR
(
சிறுபான்மையினர் நலன் அமைச்சகம்
சிறுபான்மையின பெண்களிடையே நம்பிக்கையை மேம்படுத்தும் திட்டத்தின் கீழ் பெண்கள் பயிற்சி பெற்றுள்ளனர்
கடந்த மூன்று ஆண்டுகளில், அதாவது 2019-20 முதல் 2021-22 வரை, மேற்கு வங்கத்தில் 375 பேர் உட்பட இந்தியா முழுவதும் சுமார் 40,000 பெண்கள், சிறுபான்மையின பெண்களிடையே நம்பிக்கையை மேம்படுத்தும் திட்டத்தின் கீழ், பயிற்சி பெற்றுள்ளதாக மாநிலங்களவையில் இன்று கேள்வி ஒன்றுக்கு எழுத்துபூர்வமாக பதிலளித்த சிறுபான்மையினர் நலத்துறை அமைச்சர் திருமதி ஸ்மிருதி ஜூபின் இரானி தெரிவித்தார். இந்த திட்டத்தின் கீழ் கடந்த 3 ஆண்டுகளில், மேற்கு வங்க மாநிலத்தில் பெண்கள் ஜாதி, மத ரீதியில் கீழ்க்கண்டவாறு தேர்ந்தெடுக்கப்பட்டுள்ளனர்: இஸ்லாமியர்கள்-353, கிறிஸ்தவர்கள்-7 மற்றும் சிறுபான்மை அல்லாதவர்கள்-15 ஆகும்.
இந்த திட்டத்தின் கீழ், தேர்ந்தெடுக்கப்படும் நிறுவனம்/ முகமை போன்றவைகளுக்கு தேவையான தகுதிகள் குறித்த தகவல்கள் http://nairoshni-moma.gov.in. மூலம் தெரிந்துகொள்ளலாம்.
கலாசாரத்துறை அமைச்சகம்
தில்லியில் நாளை நாடாளுமன்ற உறுப்பினர்களின் 'இல்லம் தோறும் தேசியக் கொடி' இரண்டு சக்கர வாகன பேரணிக்கு கலாச்சார அமைச்சகம் ஏற்பாடு
விடுதலைப் பெருவிழாவின் அமிர்த காலத்தின் ஒரு பகுதியாக "இல்லம் தோறும் தேசியக் கொடி" 2023, இயக்கம் ஆகஸ்ட் 13 முதல் 2023 ஆகஸ்ட் 15 வரை நாடு முழுவதும் கொண்டாடப்படும். இதில் மக்கள் தங்கள் இல்லங்களில் தேசியக் கொடியை ஏற்ற ஊக்குவிக்கப்படுவார்கள்.
இல்லம் தோறும் தேசியக் கொடி இயக்கம் பெருமளவில் சென்றடைவதை உறுதி செய்வதற்கும், அதிக எண்ணிக்கையில் மக்கள் பங்கேற்பை உறுதி செய்வதற்கும், நாடாளுமன்ற உறுப்பினர்கள் மற்றும் அமைச்சர்களுடன் தேசியக் கொடி இருசக்கர வாகனப் பேரணி 11 ஆகஸ்ட் 2023 அன்று காலை 08.00 மணிக்கு புதுதில்லியில் உள்ள பிரகதி மைதானத்தில் ஏற்பாடு செய்யப்பட்டுள்ளது. இருசக்கர வாகனப் பேரணியை குடியரசு துணைத்தலைவர் ஜக்தீப் தங்கர் கொடியசைத்து தொடங்கி வைக்கிறார். இந்த நிகழ்ச்சியில் வடகிழக்கு பகுதி வளர்ச்சி, கலாச்சாரம், சுற்றுலா மற்றும் மேம்பாட்டுத் துறை அமைச்சர் திரு ஜி கிஷன் ரெட்டியும் கலந்து கொள்கிறார்.
குடியரசு துணைத்தலைவர் திரு ஜக்தீப் தங்கர் கொடியசைத்து தொடங்கி வைத்த பின்னர், இருசக்கர வாகனப் பேரணி இந்தியா நுழைவு வாயில் பகுதியை சென்றடைய உள்ளது. இப்பேரணி இந்தியா நுழைவு வாயில் பகுதியை நிறைவு செய்து, கடமைப் பாதையைக் கடந்து மேஜர் தயான் சந்த் மைதானத்தில் நிறைவடையும்.
'விடுதலைப் பெருவிழாவின் அமிர்த காலம் என்பது ஒரு முற்போக்கான சுதந்திர இந்தியாவின் 75 புகழ்பெற்ற ஆண்டுகளை நினைவுகூரும் ஒரு தொடர்ச்சியான கொண்டாட்டமாகும். மத்திய அரசின் இந்த முன்முயற்சி சுதந்திரப் போராட்டம் மற்றும் இந்த தேசம் அடைந்த வெற்றிகள் மீது கவனம் செலுத்துவதை நோக்கமாகக் கொண்டுள்ளது.
இணையதளம் - https://harghartiranga.com
https://amritmahotsav.nic.in
ஜவுளித்துறை அமைச்சகம்
கடந்தாண்டு 6 கோடி பிபிஇ உடைகள் உற்பத்தி: மத்திய ஜவுளித்துறை அமைச்சர் தகவல்
மத்திய ஜவுளித்துறை அமைச்சர் திருமதி. ஸ்மிருதி இரானி மக்களவையில் எழுத்துப் பூர்வமாக தாக்கல் செய்த பதிலில் கூறியதாவது:கொவிட் தொற்று காலத்தில் பிபிஇ உடைகள், என்-95 முகக் கவசங்கள் உள்நாட்டிலேயே உற்பத்தி செய்யப்பட்டன.
கடந்தாண்டு ஏப்ரல் முதல் டிசம்பர் வரை, 6 கோடி பிபிஇ உடைகள், 15 கோடி என்-95 முகக் கவசங்கள் தயாரிக்கப்பட்டன. பிபிஇ உடைகள் தயாரிப்புக்கு 1100 நிறுவனங்கள் பதிவு செய்துள்ளன.
என்-95 முகக்கவசங்கள் தயாரிப்புக்கு 200 நிறுவனங்கள் பதிவு செய்துள்ளன. நாள் ஒன்றுக்கு 4.5 லட்சம் பிபிஇ உடைகள், 32 லட்சம் என்-95 முகக் கவசங்கள் உற்பத்தி செய்யப்படுகின்றன.
மத்திய சுகாதாரத்துறை அமைச்சகம் 1.56 கோடி பிபிஇ உடைகள், 2.79 கோடி என்-95 முகக் கவசங்களை கொள்முதல் செய்துள்ளது.கொவிட்-19 காரணமாக ஜவுளி ஏற்றுமதி கடந்தாண்டு ஜனவரி முதல் நவம்பர் வரையிலான காலத்தில் குறைந்தது.ஏற்றுமதியை அதிகரிக்க, ஏற்றுமதி ஜவுளி பொருட்களுக்கான வரி குறைப்பு திட்டத்தை மத்திய அரசு அறிவித்தது.நவீன விசைத் தறிகளை அமைப்பதற்காக, பவர் டெக்ஸ் இந்தியா திட்டத்தின் கீழ், குழு பணி திட்டத்தை மத்திய அரசு அமல்படுத்தியது. இத்திட்டத்தால் நாடு முழுவதும் 710 விசைத் தறி தொழில் நிறுவனங்கள் பயன் அடைந்தன.புதிய ஜவுளிக் கொள்கையை அமல்படுத்துவது குறித்து மத்திய அரசு ஆலோசித்து கொண்டிருக்கிறது. இது ஏற்றுமதி மற்றும் வேலைவாய்ப்பை அதிகரிக்கும்.ஜவுளித்துறை மேம்பாட்டுக்கு உதவ பல கொள்கைகளை மத்திய அரசு அமல்படுத்தி வருகிறது. திருத்தப்பட்ட தொழில்நுட்ப மேம்பாட்டு திட்டம், விசைத்தறி மேம்பாட்டு திட்டம், தொழில்நுட்ப ஜவுளி திட்டங்கள், ஒருங்கிணைந்த ஜவுளி பூங்கா திட்டம், பட்டு சமக்ரா, தேசிய கைத்தறி மேம்பாட்டு திட்டம் என ஏராளமான திட்டங்கள் ஜவுளித்துறை மேம்பாட்டுக்காக கொண்டு வரப்பட்டுள்ளன.
ஜவுளித்துறையில் ஏற்றுமதி மற்றும் வேலை வாய்ப்பை அதிகரிக்க ரூ.6,000 கோடி மதிப்பிலான சிறப்பு நிதி உதவி திட்டத்துக்கும் மத்திய அரசு ஒப்புதல் அளித்துள்ளது. இத்திட்டத்தின் கீழ் தகுதி வாய்ந்த நிறுவனங்களுக்கு மூலப் பொருட்கள் மற்றும் விசைத் தறிகள் வாங்க நிதியுதவி அளிக்கப்படுகிறது.நாட்டில் தற்போது 35,22,512 நெசவாளர்கள் கைத்தறி தொழிலில் ஈடுபட்டுள்ளனர்.கைத்தறி மற்றும் கைவினைப் பொருட்கள் துறையை ஊக்குவிக்க, ஜவளித்துறை அமைச்சகம், தேசிய கைத்தறி மேம்பாட்டு திட்டம், விரிவான கைத்தறி தொகுப்பு மேம்பாட்டு திட்டம், கைத்தறி நெசவாளர்கள் நலத் திட்டம், தேசிய கைவினைத் தொழில்கள் மேம்பாட்டு திட்டம், கட்டமைப்பு மற்றும் தொழில்நுட்ப உதவி திட்டம், ஆராய்ச்சி மற்றும் மேம்பாடு ஆகியவற்றை செயல்படுத்துகிறது.
இவ்வாறு மத்திய ஜவுளித்துறை அமைச்சர் திருமதி ஸ்மிருதி இரானி தெரிவித்தார்.
பாதுகாப்பு அமைச்சகம்
2022-ம் ஆண்டு ஏப்ரல் 18 முதல் 22-ம் தேதி வரை ராணுவ தளபதிகள் மாநாடு புது தில்லியில் நடைபெறவுள்ளது
ராணுவ தளபதிகள் மாநாடு இம்மாதம் 18-ம் தேதி முதல் 22-ம் தேதி வரை புது தில்லியில் நடைபெறவுள்ளது. இராணுவத் தளபதிகள் மாநாடு என்பது ஆண்டுதோறும் ஏப்ரல் மற்றும் அக்டோபர் மாதங்களில் நடத்தப்படும் ஒரு உயர் நிலை மாநாடு ஆகும். இந்த மாநாடு கருத்தியல் அளவிலான விவாதங்களுக்கான ஒரு நிறுவன தளமாகவும், இந்திய இராணுவத்தின் முக்கியமான கொள்கை முடிவுகளை எடுப்பதற்கான தளமாகவும் உள்ளது.
இந்த மாநாட்டில், நாட்டின் எல்லைப்பகுதிகளில் செயல்பாட்டில் இருந்துவரும் பாதுகாப்பு நடவடிக்கைகள், பாதுகாப்பு தொடர்பான அச்சுறுத்தல்கள்,ஆகியவற்றை ராணுவத்தின் மூத்த தலைவர்கள் ஆய்வு செய்கின்றனர். மேலும், திறன் மேம்பாட்டு செயல்திட்டங்களின் தயார்நிலை, திறன் வெற்றிடங்கள் குறித்த பகுப்பாய்வு ஆகியவற்றில் கவனம் செலுத்தப்படும். எல்லைப் பகுதிகளில் உள்கட்டமைப்பு மேம்பாடு, உள்நாட்டு தொழிநுட்பங்களின் மூலம் நவீனமயமாக்கல், முக்கிய தொழில்நுட்ப பயன்பாடுகல்லுக்கான தூண்டுதல் மற்றும் ரஷ்யா - உக்ரைன் போரினால் ஏற்பட்டுள்ள தாக்கம் தொடர்பான த்தையும் மதிப்பீடு போன்ற அம்சங்கள் குறித்த விவாதங்களும் இம்மாநாட்டில் இடம்பெறும்.
இந்திய ராணுவத்தில் பணிகள் மேம்பாடு, நிதி மேலாண்மை, மின்சார வாகனங்களை அறிமுகப்படுத்துதல் மற்றும் டிஜிட்டல் மயமாக்கல் போன்ற திட்டங்களைத் தவிர, மண்டல அளவிலான பல்வேறு அம்சங்கள் குறித்தும் மூத்த தளபதிகளால் விரிவாக விவாதிக்கப்படும். மாநாட்டின் ஒரு பகுதியாக, ராணுவ நலக் கல்விச் சங்கம்  மற்றும் ராணுவக் குழுக் காப்பீட்டு நிதியம்  ஆகியவற்றின் ஆளுநர்கள் பங்கேற்கும் கூட்டங்களுக்கும் ஏற்பாடு செய்யப்படும்.
மாண்புமிகு பாதுகாப்புத்துறை அமைச்சர் திரு ராஜ்நாத் சிங் அவர்கள் மூத்த ராணுவத் தளபதிகளுதானான கலந்துரையாடல் நிகழ்ச்சிக்குப் பின், ஏப்ரல் 21-ம் தேதி மாநாட்டில் அவர் உரையாற்றுவார் என்று எதிர்பார்க்கப்படுகிறது. இந்த மாநாடு, இந்திய ராணுவத்தின் மூத்த அதிகாரிகளுடன் உரையாடுவதற்கான ஒரு முறையான மன்றமாகவும், ராணுவ விவகாரங்கள் மற்றும் பாதுகாப்புத் துறை சார்ந்த நிகழ்வுகளின் கலந்துரையாடல் நிகழ்ச்சியும் இடம்பெறு
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1817536
சமூக நிதி மற்றும் அதிகாரமளித்தல் அமைச்சகம்
தகுதி வாய்ந்த எஸ்.சி. / எஸ்.டி. மாணவர்களுக்கு டாக்டர் அம்பேத்கர் தேசிய தகுதி விருதுகளை வழங்கினார் திரு. தாவர்சந்த் கெலாட்
சமூக நீதி மற்றும் அதிகாரமளித்தல் அமைச்சகத்தின் கீழ், செயல்படும் டாக்டர் அம்பேத்கர் அறக்கட்டளை ஏற்பாடு செய்திருந்த விழாவில் தகுதிவாய்ந்த எஸ்.சி. / எஸ்.டி. மாணவர்களுக்கு டாக்டர் அம்பேத்கர் தேசிய கல்வித் தகுதி விருதுகள் 2017-ஐ மத்திய சமூக நீதி மற்றும் அதிகாரமளித்தல் துறை அமைச்சர் திரு. தாவர்சந்த் கெலாட் இன்று வழங்கினார். சமூக நீதி மற்றும் அதிகாரமளித்தல் துறை இணையமைச்சர்கள் திரு. கிருஷ்ண பால் குர்ஜார், திரு. விஜய் சாம்ப்ளா மற்றும் இணைச் செயலரும் டாக்டர் அம்பேத்கர் பவுண்டேஷனின் உறுப்பினர் செயலருமான செல்வி. ராஷ்மி சௌத்ரி ஆகியோர் விழாவில் பங்கேற்றனர்.
விருது பெற்ற மாணவர்களிடையே உரையாற்றிய திரு. தாவர்சந்த் கெலாட், தேர்வுகளில் 27 மாணவர்கள் 99 சதவீத மதிப்பெண்களையும் அதிக எண்ணிக்கையிலான மாணவர்கள் 90 சதவீதத்திற்கும் அதிகமான மதிப்பெண்களையும் பெற்றுள்ளனர் என்பது மிகவும் மகிழ்ச்சி அளிக்கிறது என்றார். இன்று வழங்கப்படும் தேசிய கல்வித் தகுதி விருதுகள் இதர மாணவர்கள் சிறப்பாக செயல்பட ஊக்கமளிக்கும் என்று அவர் தெரிவித்தார்.
2017 டாக்டர் அம்பேத்கர் தேசிய தகுதி விருதுக்கு நாடுமுழுவதும் மேல்நிலைப் பள்ளிகளில் இருந்து 336 பேரும் உயர்நிலைப்பள்ளிகளில் மட்டத்தில் 529 பேரும் தேர்ந்தெடுக்கப்பட்டனர். இவர்களில் 190 மாணவர்கள் இன்று நடைபெற்ற விழாவில் கலந்து கொண்டு விருதுகளை பெற்றனர்.
உள்துறை அமைச்சகம்
தில்லியில் கோவிட்-19ஐ கட்டுப்படுத்த, மத்திய உள்துறை அமைச்சர் திரு.அமித் ஷா தலைமையில், ஜுன் 21 அன்று நடைபெற்ற கூட்டத்தில் மேற்கொள்ளப்பட்ட முடிவுகளை செயல்படுத்துவது குறித்து மத்திய உள்துறை செயலாளர் ஆய்வு.
முடிவுகள் அனைத்தும் சுமூகமாகவும், குறித்த காலத்திலும் செயல்படுத்தப்பட்டு வருவதாகவும், தில்லியில் கோவிட்-19ஐ கட்டுப்படுத்துவதற்கான திட்டமும் வகுக்கப்பட்டுள்ளதாகவும் கூட்டத்தில் தெரிவிக்கப்பட்டது .
தில்லியில் கோவிட்-19 பெருமளவு பரவியுள்ள இடங்கள் உட்பட, கட்டுப்படுத்தப்பட்ட பகுதிகளை மறுவரையறை செய்யும் பணி, மத்திய உள்துறை அமைச்சர் திரு.அமித்ஷா நிர்ணயித்த காலக்கெடுவான ஜுன் 26-க்குள் நிறைவடையும்
மத்திய உள்துறை அமைச்சரின் வழிகாட்டுதலின்படி, தில்லியில் நோய் எதிர்ப்பு சக்தி இல்லாதவர்களைக் கணக்கெடுக்கும் பணி, தேசிய நோய்க் கட்டுப்பாட்டு மையம் மற்றும் தில்லி அரசால் ஜுன் 27 அன்று கூட்டாகத் தொடங்கும்
தில்லியில் கோவிட்-19 பரவுவதைக் கட்டுப்படுத்த மத்திய உள்துறை அமைச்சர் திரு.அமித் ஷா தலைமையில், ஜுன் 21 அன்று நடைபெற்ற கூட்டத்தில் மேற்கொள்ளப்பட்ட முடிவுகள் செயல்படுத்தப்படுவது குறித்து, மத்திய உள்துறை செயலாளர் ஜுன் 25 அன்று ஆய்வு செய்தார். நிதிஆயோக் உறுப்பினர் டாக்டர் வி.கே.பால், எய்ம்ஸ் மருத்துவமனை இயக்குநர் டாக்டர் ரந்தீப் குலேரியா, இந்திய மருத்துவ ஆராய்ச்சிக் கழகத் தலைமை இயக்குநர் டாக்டர் பல்ராம் பார்கவா மற்றும் தில்லி அரசின் தலைமைச் செயலாளர், சுகாதாரத்துறைச் செயலாளர் உள்ளிட்டோர் இந்தக் கூட்டத்தில் கலந்துகொண்டனர்.
மத்திய உள்துறை செயலாளர் நடத்திய இந்த ஆய்வுக்கூட்டத்தின் போது, முடிவுகள் அனைத்தும் சுமூகமாகவும், குறித்த காலத்திலும் நடைபெற்று வருவது தெரியவந்ததுடன், தில்லியில் கோவிட்-19ஐ எதிர்கொள்வதற்கான செயல்திட்டமும் இறுதி செய்யப்பட்டது. கோவிட்-19 தொடர்பான பணிகளை மேற்கொள்ள மாவட்ட அளவிலான குழுக்களும் அமைக்கப்பட்டன.
தில்லியில் கோவிட்-19 பரவியுள்ள அனைத்துப் பகுதிகளிலும், கட்டுப்படுத்தப்பட்ட இடங்களை மறுவரையறை செய்யும் பணி, மத்திய உள்துறை அமைச்சர் நிர்ணயித்த காலக்கெடுவான ஜுன் 26-க்குள் நிறைவடையும் எனவும் கூட்டத்தில் தெரிவிக்கப்பட்டது. வீடு வீடாகச் சென்று சோதனை செய்யும் பணியும் ஜுன் 30-க்குள் முடிக்கப்படும் என தெரிவிக்கப்பட்டது.
மத்திய உள்துறை அமைச்சர் திரு.அமித் ஷா-வின் வழிகாட்டுதலுக்கேற்ப, தில்லியில் நோய் எதிர்ப்பு சக்தி இல்லாதவர்கள் பற்றிய கணக்கெடுப்பு குறித்தும் விவாதிக்கப்பட்டதுடன், இந்தப் பணியை தேசிய நோய்க் கட்டுப்பாட்டு மையம் மற்றும் தில்லி அரசு இணைந்து மேற்கொள்ளும் எனவும் தெரிவிக்கப்பட்டது. இந்தக் கணக்கெடுப்பு ஜுன் 27 தொடங்கும் எனவும், இதற்கான பயிற்சி, சம்பந்தப்பட்ட கணக்கெடுப்பு பணியாளர்களுக்கு நேற்றுடன் முடிவடைந்துவிட்டது.
மக்கள்தொகை அதிகமுள்ள பகுதிகளில், எதிர்காலத்தில் கோவிட்-19 பரவுவதைக் கண்டறிய ஆரோக்கிய சேது மற்றும் இதிஹாஸ் செயலிகளைப் பயன்படுத்துவதற்கும் மத்திய உள்துறை அமைச்சர் திரு.அமித் ஷா ஒப்புதல் அளித்துள்ளார். இந்த இரு செயலிகளையும் கூட்டாகப் பயன்படுத்துவது குறித்து, தில்லி அரசின் மாவட்ட அளவிலான குழுக்களுக்கு, தேசிய நோய்க் கட்டுப்பாட்டு மையத்தால் நேற்று பயிற்சியளிக்கப்பட்டது.
மத்திய அமைச்சரவை
இதர பிற்படுத்தப்பட்டோர் துணை வகைப்பாட்டு ஆணையத்தின் நீட்டிப்புக்கு மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் மத்திய அமைச்சரவைக் குழு புதன்கிழமை கூடியது. மத்திய பட்டியலில் இதர பிற்படுத்தப்பட்டோர் குறித்த வகைப்பாட்டை ஆராயும் ஆணையத்தின் காலத்தை 2018, ஜூலை 31ம் தேதி வரையில் நீட்டிப்பதற்கு ஒப்புதல் அளிக்கப்பட்டது. தற்போது இதற்கான காலக்கெடு ஜூன் 20 ஆகும்.
இதர பிற்படுத்தப்பட்டோரை வகைப்படுத்துவதற்காக அமைக்கப்பட்ட ஆணையம் மாநில அரசுகள், மாநில பிற்படுத்தப்பட்டோர் ஆணையங்கள், பல்வேறு சாதி அமைப்புகள், பிற்படுத்தப்பட்ட சமுதாயத்தைச் சேர்ந்த மக்கள் ஆகிய பலதரப்பட்டவர்களிடம் ஆய்வு நடத்தியது.
உயர்கல்வி நிறுவனங்களில் சேர்க்கப்பட்டோரில் இதர பிற்படுத்தப்பட்டோர், மத்திய அரசுப் பணிகளிலும் மத்திய அரசு நிறுவனங்களிலும், அரசுத் துறை வங்கிகள், நிதி நிறுவனங்களிலும் பணியமர்த்தப்பட்ட இதர பிற்படுத்தப்பட்டோர் குறித்து சாதி வாரியான ஆவணங்கள், பதிவேடுகளையும் ஆணையம் பெற்று பரிசீலித்தது. திரட்டப்பட்ட தரவுகள் குறித்து விரிவான பார்வைக்காக ஜூலை 31ம் தேதி வரையில் ஆணையம் நீட்டிப்புக் கோரியுள்ளது.